Podlitiek: Coligny-2 vry, vraestelle wat uitgly en verkiesingswet-gesukkelry | Maroela Media
Met die jaar wat stadig aan einde se kant toe staan keer die Podlitiek-span vir 'n voorlaaste keer in 2020 terug, dié keer om analise en bespreking te bied oor kwessies wat die nuushooftrekke hierdie week gehaal het.
Baie water het in die see geloop vir Phillip Schutte en Pieter Doorewaard, beter bekend as die Coligny-2. Nadat hulle in Maart vanjaar in Mafikeng skuldig bevind is aan moord, is die beslissing wat in Mafikeng gemaak is vandeesweek in Bloemfontein in die appèlhof omgekeer. Die Podlitiek-span kyk nie soseer na die gegewens van die hofsaak nie, maar bepaal eerder hul gesprek by die tendens wat opgetel kan word, en die temperatuur wat daar tans in gesprekke oor ras in Suid-Afrika heers.
Volgende bespreek die paneel die toenemende tendens van vraestelle wat uitlek. Wat is die impak van vraestelle wat gedurig uitlek op die gehalte van 'n land se onderrig, en hoe beskou ons die konsep van onderrig in Suid-Afrika? Hierdie vrae beland, tesame met heelparty ander, onder Podlitiek se vergrootglas.
Die derde storie is 'n tegniese een vir die politieke-fynproewer. 'n Nuwe wet word tans voorgestel, wat die OVK, die reguleerder van verkiesings in Suid-Afrika, sal bemagtig met die vermoë om uitvoerende besluite oor die praktyk rondom verkiesings in Suid-Afrika te maak. Met die swak rekord van elektroniese verkiesings in die onlangse verlede wonder Podlitiek of hierdie nuwe wetgewing nie met meer kritiek ontmoet behoort te word nie.